b'\n_START_ARTICLE_\nMichailas Kasjanovas\n_START_SECTION_\nBiografija\n_START_PARAGRAPH_\n1981\xc2\xa0m. baig\xc4\x97 Maskvos automobili\xc5\xb3 ir keli\xc5\xb3 institut\xc4\x85, v\xc4\x97liau mok\xc4\x97si Valstybinio plano komiteto Auk\xc5\xa1tuosiuose ekonomikos kursuose bei TSRS U\xc5\xbesienio prekybos ministerijos Auk\xc5\xa1tuosiuose kalb\xc5\xb3 kursuose._NEWLINE_Devynerius metus dirbo TSRS Plano komitete, v\xc4\x97liau\xc2\xa0\xe2\x80\x93 Rusijos ekonomikos ministerijoje. 1993\xe2\x80\x931995\xc2\xa0m. vadovavo Rusijos finans\xc5\xb3 ministerijos u\xc5\xbesienio skolos ir kredit\xc5\xb3 departamentui. 1995\xc2\xa0m. lapkri\xc4\x8dio m\xc4\x97n. paskirtas finans\xc5\xb3 ministro pavaduotoju, kuravo Rusijos finansinius sand\xc4\x97rius su vadinamaisiais Londono bei Pary\xc5\xbeiaus klubais. 1998\xc2\xa0m. rugpj\xc5\xab\xc4\x8dio m\xc4\x97n. \xc4\xafvykus defoltui bei prasid\xc4\x97jus ekonominei krizei, paskirtas finans\xc5\xb3 ministro pirmuoju pavaduotoju._NEWLINE_1999\xc2\xa0m. gegu\xc5\xbe\xc4\x97s\xc2\xa0\xe2\x80\x93 gruod\xc5\xbeio m\xc4\x97n. dirbo finans\xc5\xb3 ministru S.Stepa\xc5\xa1ino ir V.Putino vyriausyb\xc4\x97se, buvo Rusijos Federacijos saugumo tarybos narys. Po B.Jelcino atsistatydinimo V.Putinui prad\xc4\x97jus eiti ir \xc5\xa1alies prezidento pareigas, 2000\xc2\xa0m. sausio 10 d. paskirtas finans\xc5\xb3 ministru\xc2\xa0\xe2\x80\x93 ministro pirmininko pirmuoju pavaduotoju._NEWLINE_Prezidentu i\xc5\xa1rinktas V.Putinas 2000\xc2\xa0m. gegu\xc5\xbe\xc4\x97s 17 d. paskyr\xc4\x97 M.Kasjanov\xc4\x85 Rusijos ministru pirmininku. Jo vadovaujamai vyriausybei pavyko prad\xc4\x97ti kai kurias reformas, pagerinti pajam\xc5\xb3 surinkim\xc4\x85 \xc4\xaf biud\xc5\xbeet\xc4\x85 bei suma\xc5\xbeinti valstyb\xc4\x97s skol\xc4\x85. B\xc5\xabdamas premjeru M.Kasjanovas prie\xc5\xa1inosi susidorojimui su M.Chodorkovskiu._NEWLINE_Likus keliems m\xc4\x97nesiams iki eilini\xc5\xb3 prezidento rinkim\xc5\xb3, V.Putinas atleido M.Kasjanov\xc4\x85 i\xc5\xa1 ministro pirmininko pareig\xc5\xb3._NEWLINE_2006\xc2\xa0m. i\xc5\xa1rinktas Rusijos liaudies demokratin\xc4\x97s s\xc4\x85jungos pirmininku. 2008\xc2\xa0m. band\xc4\x97 kandidatuoti Rusijos prezidento rinkimuose, ta\xc4\x8diau i\xc5\xa1brokavus dal\xc4\xaf surinkt\xc5\xb3 para\xc5\xa1\xc5\xb3, nebuvo u\xc5\xberegistruotas._NEWLINE_Nuo 2012\xc2\xa0m.\xc2\xa0\xe2\x80\x93 Rusijos respublikon\xc5\xb3-liaudies laisv\xc4\x97s partijos pirmininkas.'